Spoločný návrh NARIADENIE RADY, ktorým sa mení a dopĺňa nariadenie (EÚ) č. 36/2012 o reštriktívnych opatreniach s ohľadom na situáciu v Sýrii /* JOIN/2012/023 final - 2012/0206 (NLE) */





DÔVODOVÁ SPRÁVA (1) Rada 18. januára 2012 prijala nariadenie (EÚ) č. 36/2012 o reštriktívnych opatreniach s ohľadom na situáciu v Sýrii. Týmto nariadením bolo zrušené a nahradené nariadenie (EÚ) č. 442/2011. (2) V rozhodnutí Rady […] sa stanovuje jedno dodatočné opatrenie súvisiace s povinnosťou členských štátov kontrolovať náklady plavidiel a lietadiel smerujúcich do Sýrie, ak existuje podozrenie, že náklad obsahuje položky, ktorých vývoz je zakázaný alebo podlieha povoleniu. Rada zároveň dosiahla politickú dohodu o výnimke zo zmrazenia aktív Sýrskej centrálnej banky na účely poskytnutia finančných prostriedkov sýrskym študentom. Okrem toho je potrebné zmeniť a doplniť článok 12, aby sa vyjasnil rozsah tohto opatrenia. (3) Vysoká predstaviteľka Únie pre zahraničné veci a bezpečnostnú politiku a Európska komisia navrhujú, aby sa nariadenie Rady (EÚ) č. 36/2012 zodpovedajúcim spôsobom zmenilo a doplnilo. 2012/0206 (NLE) Spoločný návrh NARIADENIE RADY, ktorým sa mení a dopĺňa nariadenie (EÚ) č. 36/2012 o reštriktívnych opatreniach s ohľadom na situáciu v Sýrii RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 215, so zreteľom na rozhodnutie Rady 2012/…/SZBP, ktorým sa mení a dopĺňa rozhodnutie Rady 2011/782/SZBP o reštriktívnych opatreniach voči Sýrii[1], so zreteľom na spoločný návrh vysokej predstaviteľky Únie pre zahraničné veci a bezpečnostnú politiku a Európskej komisie, keďže: (1) Rada 18. januára 2012 prijala nariadenie (EÚ) č. 36/2012 o reštriktívnych opatreniach s ohľadom na situáciu v Sýrii[2] s cieľom, aby väčšina opatrení uvedených v rozhodnutí Rady 2011/782/SZBP nadobudla účinnosť. (2) V rozhodnutí Rady 2012/.../SZBP, sa ustanovuje dodatočné opatrenie, konkrétne, že členské štáty by mali kontrolovať všetky plavidlá a lietadlá smerujúce do Sýrie, ak majú informácie, ktoré vedú k dôvodnému podozreniu, že náklad obsahuje zbrane, zariadenia, tovar a technológie, ktoré možno použiť na vnútornú represiu a ktorých dodávka, predaj, prevod alebo vývoz sú zakázané alebo podliehajú povoleniu. (3) V súvislosti s týmto opatrením sa v rozhodnutí 2012/.../SZBP stanovuje, že lietadlá a plavidlá prevážajúce náklad do Sýrie podliehajú požiadavke dodatočného poskytovania informácií pred príchodom alebo odchodom o všetkom tovare, ktorý sa dováža do členského štátu alebo sa z neho vyváža. (4) Okrem toho sa v uvedenom rozhodnutí 2012/.../SZBP ustanovuje výnimka zo zmrazenia finančných prostriedkov a hospodárskych zdrojov, pokiaľ ide o prevod finančných prostriedkov splatných v súvislosti s poskytovaním finančnej podpory sýrskym štátnym príslušníkom, ktorí sa v Európskej únii vzdelávajú, absolvujú odbornú prípravu alebo pôsobia v akademickom výskume. (5) Niektoré z uvedených opatrení patria do rozsahu pôsobnosti Zmluvy o fungovaní Európskej únie, a preto je na ich vykonávanie potrebné regulačné opatrenie na úrovni Únie, najmä v záujme zabezpečenia ich jednotného uplatňovania hospodárskymi subjektmi vo všetkých členských štátoch. (6) Z toho istého dôvodu je potrebné zmeniť a doplniť článok 12, aby sa vyjasnil rozsah tohto opatrenia. (7) Nariadenie (EÚ) č. 36/2012 by preto malo zodpovedajúcim spôsobom zmeniť a doplniť, PRIJALA TOTO NARIADENIE: Článok 1 Nariadenie (EÚ) č. 36/2012 sa mení a dopĺňa takto: (1) Vkladá sa tento článok 2c: „Článok 2c Pravidlá upravujúce povinnosť poskytovať predbežné informácie, ktoré sú uvedené v príslušných ustanoveniach týkajúcich sa predbežných colných vyhlásení a colných vyhlásení v nariadení (EHS) č. 2913/92 z 12. októbra 1992, ktorým sa ustanovuje Colný kódex Spoločenstva[3], a v nariadení Komisie (EHS) č. 2454/93[4], ktorým sa vykonáva nariadenie Rady (EHS) č. 2913/92, ktorým sa ustanovuje Colný kódex spoločenstva[5], sa vzťahujú na všetok tovar smerujúci z colného územia Únie do Sýrie Osoba, ktorá poskytuje tieto informácie okrem toho predloží povolenia vyžadované v rámci tohto nariadenia. (2) Článok 12 ods. 1 sa nahrádza takto: „1. Zakazuje sa: a) predávať, dodávať, prevádzať alebo vyvážať zariadenia alebo technológie uvedené v prílohe VII, ktoré sa majú použiť na výstavbu alebo inštaláciu nových elektrární na výrobu elektrickej energie v Sýrii; b) priamo alebo nepriamo poskytovať finančnú alebo technickú pomoc v súvislosti s akýmkoľvek projektom uvedeným v písmene a).“ (3) Článok 21a sa nahrádza takto: „Článok 21a Zákazy v článku 14 sa za predpokladu, že príslušný orgán daného členského štátu na základe individuálneho posúdenia dospel k záveru, že túto platbu priamo ani nepriamo nedostane žiadna iná osoba alebo subjekt uvedené na zozname v prílohe II alebo IIa nevzťahujú na tieto prevody: (a) prevod finančných prostriedkov alebo hospodárskych zdrojov vykonaný Sýrskou centrálnou bankou alebo jej prostredníctvom, ktoré boli získané a zmrazené po dátume jej označenia, ak sa prevod týka platby vykonanej osobou alebo subjektom, ktoré sa nenachádzajú na zozname v prílohe II alebo IIa, súvisiacej s konkrétnou obchodnou zmluvou, alebo (b) prevod finančných prostriedkov alebo hospodárskych zdrojov do Sýrskej centrálnej banky alebo jej prostredníctvom, ak sa prevod týka platby vykonanej osobou alebo subjektom, ktoré nie sú uvedené v prílohe II alebo IIa, súvisiacej s konkrétnou obchodnou zmluvou, alebo (c) prevod finančných prostriedkov alebo hospodárskych zdrojov do Sýrskej centrálnej banky alebo jej prostredníctvom, ak sa prevod týka platby vykonanej osobou alebo subjektom, ktoré nie sú uvedené v prílohe II alebo IIa, súvisiacej s poskytovaním finančnej podpory sýrskym štátnym príslušníkom, ktorí sa v Európskej únii vzdelávajú, absolvujú odbornú prípravu alebo pôsobia v akademickom výskume, Článok 14 sa okrem toho nevzťahuje ani na prevody zmrazených finančných prostriedkov alebo hospodárskych zdrojov vykonaný Sýrskou centrálnou bankou alebo jej prostredníctvom, ak je účelom tohto prevodu poskytnúť finančným inštitúciám podliehajúcim právomoci členských štátov likviditu na financovanie obchodu, za predpokladu, že príslušný orgán daného členského štátu tento prevod povolil.“.“ Článok 2 Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie. Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli Za Radu predseda [1] [2] Ú. v. EÚ L 16, 19.1.2012, s. 1. [3] Ú. v. ES L 302, 19.10.1992, s. 1. [4] Ú. v. ES L 253, 11.10.1993, s. 1 [5] Ú. v. ES L 253, 11.10.1993, s. 1.